Document ID: /roh_data/filtered/fineweb-2-filterrobots_roh.jsonl.gz/60229

L'occurrenza da sport internaziunala, l'universada d'enviern, che avess quest onn er gì lieu en il Grischun, vegn annullada. Raschun è la nova varianta dal coronavirus Omicron.
12 dis avant ch'il segund grond event d'enviern suenter ils gieus olimpics avess cumenzà, han ils organisaturs decis da dir giu quel. Pervia da las novas restricziuns da viagiar e quarantina che la Svizra ha decis per plirs pajais, n'avessan betg tut las 1'600 studentas e students da 58 pajais pudì vegnir.
Il program avess tranter auter previs cursas da biatlon a Lai u er cursas da skis a San Murezzan.